Дамініён Мэльхісэдэка

**Дамініён Мэльхісэдэка** (ДМ) — віртуальная дзяржава, якая вінавацілася ў дачыненьні да банкаўскіх махінацыяў па ўсім сьвеце. ДМ нікім юрыдычна не прызнаны, а сам ён аб’яўляе сваёй тэрыторыяй адвольныя ўчасткі зямлі па ўсім сьвеце.

### Паходжаньне
ДМ быў створаны ў 1986 годзе грамадзянамі ЗША Давідам Пэдлі і яго сынам Маркам. Арганізатары таксама вядомыя пад некалькімі псэўданімамі, такімі як «Цэмах Бэн Давыд Нэцэр Карэм», «Бранч Вінэдрэсэр» і іншымі. Гэтыя людзі зьяўляюцца таксама аўтарамі аднаго зь перакладаў Бібліі пад назвай «Біблія Мэльхісэдэка» — у цэнтры гэтага апавяданьня знаходзіцца таямнічая постаць першасьвятара Мэльхісэдэка, які згадваецца ў Старым запавеце ў якасьці Аўраама, які прывітае па дарозе ў Ханаан (у «вучэньні» Пэдлі Мэльхісэдэк абвяшчаецца папярэднікам Ісуса Хрыста). Аўтары займаліся напісаньнем свайго опуса ў асноўным у турмах, куды яны пападалі за афёры, зьвязаныя з акцыямі. Менавіта на гэтай кнізе і засноўваецца ўся дзяржаўнасьць Дамініёна.

### Дзяржаўнасьць
Паведамляецца, што як дзяржава ДМ паўстала пасьля зацьвярджэньня яго канстытуцыі 7 ліпеня 1991 году. Канстытуцыя напісаная прафэсійным аўтарам канстытуцый некалькіх краін, Альбэртам Блаўштэйнам.

Людзі, якія падтрымліваюць ДМ, лічаць, што дзяржава валодае «Царкоўным сувэрэнітэтам», накшталт Ватыкану. Супернікі ДМ лічаць, што так як на сьцягу дзяржавы намаляваныя хрысьціянскія, юдзейскія і мусульманскія знакі, Дамініён ня мае выразнай афіцыйнай рэлігіі і таму ня можа валодаць такім сувэрэнітэтам.

Сваёй радзімай ДМ лічыць Ерусалім, са спасылкай на біблейскую гісторыю аб Мэльхісэдэке, які быццам быў першым кіраўніком Ерусаліму. Зразумела, дадзеная заява ня мае ніякай сілы, паколькі адкрытым застаецца само пытаньне аб існаваньні Ерусаліму ў часы Аўраама (каля 1800 да н. э.).

Дзяржава паведамляе, што яе выканаўчая, заканадаўчая і судовая ўлады пасьпяхова дзейнічаюць, міністэрствы працуюць. Таксама яна мае невялікае войска. Большасьць кіраўнікоў і службоўцаў дамініёна зьяўляюцца адначасова грамадзянамі Ізраілю і ЗША. Характэрна, што ніхто з грамадзян Дамініёна не жыве на тэрыторыях, на якія той высоўвае свае прэтэнзіі.

### Тэрыторыя
Першай тэрыторыяй, якая ўвайшла ў Дамініён, быў абвешчаны незаселены атол Кліпэртан (пераназваны ў выспу Мэльхісэдэка), валоданьне Францыі.

На працягу 90-х гадоў XX ст. Дамініён Мэльхісэдэка абвясьціў пра далучэньне да сваёй тэрыторыі яшчэ некалькіх тэрыторыяў:
* Атол Таонгі (незаселенае валоданьне Маршалавых Выспаў) узяты ў «сувэрэнную арэнду» на 50 гадоў;
* Выспа Мальпэла (закінутая ваенная база Калюмбіі)
* Плыткаводзьдзе Карытан (рыф на глыбіні 9 мэтраў пад вадой)
* Выспа Салкопэ (частка выспаў Фіджы, набыты ў «Сувэрэннай Дзяржавы Ратума»)
* Русінія (пад гэтым месцам разумеецца Закарпацьце або Прыкарпацьце)
* Вялікая частка Антарктыды
Ні адно з гэтых патрабаваньняў не прызнана ні адной дзяржавай.

### Прызнаньне
На вэб-сайце ДМ паведамляецца, што дзяржава «прызнана» і некаторымі афрыканскімі дзяржавамі, у тым ліку Буркіна-Фасо.

У мэтах юрыдычнага афармленьня існаваньня «дзяржавы», для чаго патрабуецца, каб яна была заснавана прадстаўнікамі нейкай этнічнай групы, Пэдлі абвясьціў Дамініён Мэльхісэдэка нацыянальным утварэньнем русінаў — усходнеславянскага народу, гістарычнай радзімай якога зьяўляюцца Закарпацкая вобласьць (Падкарпацкая Русь) і Ўсходняя Славаччына — цяпер у асноўным украінізаваная. У якасьці абгрунтаваньня прадстаўнікі Дамініёна Мэльхісэдэка сьцьвярджаюць, быццам славяне-русіны зьяўляюцца нашчадкамі выдуманага 13-га калена Ізраілю, які бярэ пачатак ад Мэльхісэдэка.

### Дзейнасьць
Асноўная дзейнасьць Дамініёна Мэльхісэдэка традыцыйная для віртуальных мікрадзяржаваў:
* Гандаль грамадзянскімі і дыпляматычнымі пашпартамі, дыплёмамі Мэльхісэдэкскага ўнівэрсытэту
* Рэгістрацыя афшорных фірмаў на выспах і ў Антарктыдзе
* Спробы куплі-продажы зброі
* Спробы абнаявіць сродкі з рахунку дзяржаўнага банку

За правядзеньне ядзерных выпрабаваньняў зблізку сваіх «валадарстваў» Дамініён абвясьціў «духоўную вайну» Францыі, «духоўная вайна» абвешчаная і Сэрбіі за дзеяньні ў Косава. У рэчаіснасьці, канфлікт з Францыяй быў выкліканы імкненьнем Парыжу спыніць фінансавыя махінацыі, зьдзяйсьняныя праз выспу, які на самай справе зьяўляецца яго сувэрэнным валоданьнем. Падчас канфлікту з Францыяй у 1995 годзе прадстаўнікі Дамініёна Мэльхісэдэка пагражалі ядзернай зброяй, якое нібы знаходзілася на тэрыторыі Русініі (Закарпацкай вобласьці) пасьля распаду Савецкага Саюзу. Абсурднасьць гэтых пагроз была відавочнай, паколькі Ўкраіна ў гэты час ужо адмовілася ад ядзернай зброі, а на тэрыторыі Закарпацьця ніколі не разьмяшчаліся ракетныя пускавыя шахты.

### Вонкавыя спасылкі
* Афіцыйны сайт
* «Дамініён Мэльхісэдэка» — эсэ на сайце «Бізнэс-часопіса»

Катэгорыя:Віртуальныя дзяржавы